text: कांग्रेस के राष्ट्रीय अध्यक्ष राहुल गांधी ने जर्मनी और इंग्लैंड में जहां प्रधानमंत्री नरेन्द्र मोदी और उनकी सरकार व भाजपा पर तीखे हमले किए वहीं राष्ट्रीय स्वयंसेवक संघ को भी कटघरे में खड़ा करने की कोशिश की। राहुल गांधी ने भाजपा और संघ पर आरोप लगाया कि यह दोनों संगठन मिलकर जहां समाज को बांटने का काम कर रहे हैं वहीं संवैधानिक संस्थाओं पर दबाव बना उनको कमजोर कर रहे हैं। अपने आरोपों में वजन डालने के लिए राहुल तर्क देते हैं कि संघ आतंकवादी संगठन मुस्लिम ब्रदरहुड और इस्लामिक स्टेट की तरह कार्य कर रहा है।